মিঃ ভট্টাচার্য জানাচ্ছেন, সেদেশে সবাই এখন বলতে শুরু করেছে আত্মতুষ্টির মাশুল দিয়েছে ভারত এবং সেটা ভালো হয়েছে। তারা এতটাই আত্মতুষ্টিতে ভুগছিল প্রথমে সেরা দলটি পাঠাতে চায়নি, এতই আত্মতুষ্টি ছিল। বাংলাদেশের সেরা দলের কাছে ভারতের সেরা দল হেরেছে। খুবই নতজানু হয়ে হেরেছে। দুটো ম্যাচে বাংলাদেশ যে আধিপত্য নিয়ে খেলেছে, এটা সত্যিই খুব প্রশংসনীয়।- বলেন মিঃ ভট্টাচার্য। বাংলাদেশ দল ওয়ানডে ক্রিকেটে একটি ভালো টীম হয়ে উঠছে। এই টিমকে যারা যারা উপেক্ষা করবে যারা যারা আত্মতুষ্টিতে ভুগবে তাদের আজকের ভারতের মতো বুড়িগঙ্গায় যেয়ে পড়তে হবে-বলছিলেন গৌতম ভট্টাচার্য। বাংলাদেশের কাছে হেরে বিশ্বকাপ থেকে ছিটকে পড়ার পর ইংল্যান্ড দলে ব্যাপক রদবদল হয়েছে, এখন ভারতেও এরকম কিছু হবার সম্ভাবনা রয়েছে কিনা এমন প্রশ্নে মিঃ ভট্টাচার্য বলেন হতে পারে এমন কিছুু।